25 Januarie - Moenie met sonde speel nie – dit vreet jou dalk op!. - Jan van der Watt - www.bybelkennis.co.za
by Mitch Kalp · Published 25/01/2017 · Updated 08/12/2016
Mat 19:16-20:16 (fokus 19:16-30)
‘Vir mense is dit onmoontlik, maar vir God is alles moontlik’ (19:26)
Iemand vra eendag wat van Noag se ark geword het. “Wel”, kom die antwoord, “hy het seker die twee termiete in die ark vergeet”. So is dit met sonde. Ons moet dit nie op die verkeerde plek vergeet nie, want dan vreet dit alles op.
Die dilemma met sonde is dat dit aan die begin so onskadelik lyk. Kyk na ‘n termiet: jy kan dit tussen jou vingers stukkend druk, maar dit is tog instaat om ‘n ark op te vreet as jy dit net ‘n kans gee.
Die ryk jongman het alles gedoen wat reg was (19:20). Jesus het egter die termiet in sy lewe raakgesien en dit vir hom gewys (19:21-22). Hy was lief vir geld, wat op sigself nie verkeerd is nie, behalwe as jy te lief raak daarvoor en dit jou lewe begin beheers. En dit is wat met die jongman gebeur het. Hy was té lief vir geld en dit het sy lewe so opgevreet dat daar niks vir Jesus oorgebly het nie.
Na sy gesprek met Jesus is hy daar weg met termiet en al – en ons hoor nooit weer van hom nie. Soos die ark het hy verdwyn.
Sulke termiete kom skelmpies en ongemerk. En daar is nie net een soort nie. Sonde kom op baie maniere. En die termiet weet hy het gewen as hy ons hoor sê: ‘Ag nee wat, dit is nie so erg nie’.
Moenie met die termiete in jou lewe speel of hulle onderskat nie. Dit is maar net aan die begin dat hulle so onskadelik lyk. Speel liewer met hulle klaar terwyl jy nog kan. En die goeie nuus is: Jy hoef dit nie alleen te doen nie… vir God is alles moontlik!
Laaste 7 Dae: 7,918
Laaste 30 Dae: 23,967
Laaste 365 Dae: 295,764